Anders Samuelsen (RV), 2003-05-08:
Den debat, vi har her, og som ligger i forlængelse af den debat, vi havde tidligere i dag, handler grundlæggende om dette spørgsmål: Tror vi, at 2010-målsætningerne kan fastholdes med den politik, som bliver ført, eller hvad skal der til, for at vi kan fastholde dem?
Det Radikale Venstre er helt klart af den opfattelse, at 2010-målsætningerne er væsentlige at fastholde, og at det er helt afgørende, at vi gør det.
Men vi stiller os meget tvivlende over for, om den politik, som regeringen fører på nuværende tidspunkt, er tilstrækkelig.
Vi er ekstremt bange for, at det, som regeringen lægger op til ved at bruge penge, inden den har pengene, er den direkte vej til enten at tvinge nogle meget markante skattestigninger ned i halsen på folk om nogle få år eller tvinge nogle meget markante besparelser igennem.
Faktisk er det sådan, at vi er lidt bekymrede for, om det egentlig er en del af strategien bag alt dette her at få presset økonomien så stærkt, at det kan gå op for enhver dansker, at nu er det nødvendigt at spænde livremmen ind, for nu at bruge et udtryk, som man brugte i starten af 1980'erne.
Vi nægter selvfølgelig i den sidste ende at tro på, at det kan være en så ondsindet strategi, som er det grundlæggende fra regeringens side.
Men vi tror faktisk, at man er på vej derhen, for én ting er helt sikker: den danske økonomi kan ikke holde til, at skatterne skal stige. Nu har regeringen indført et skattestop, som den lover at ville overholde, så alene det skulle vel forhindre det.
Men generelt set kan vi ikke tåle den skattestigning, der er lagt op til i 2010-rapporterne.
De siger, at man bliver nødt til det, hvis man ikke kan overholde de målsætninger, man har.
Det Radikale Venstres grundlæggende problem med regeringen er på nuværende tidspunkt, at vi ikke kan se, der er redegjort tilstrækkelig troværdigt for, at man først og fremmest er i stand til at sikre den beskæftigelsesstigning, som er nødvendig.
I skatteforhandlingerne har regeringen ellers haft mulighed for at kunne levere en meget stor del af varen.
Det Radikale Venstres skatteudspil er blevet regnet igennem og viser, at det kunne give et tilskud til reduktion
af arbejdsløsheden på op i nærheden af 60.000 personer.
Man kunne fjerne bundskatten, fjerne mellemskatten og hæve grænsen for topskatten helt op til omkring 500.000 kr., hvis man brugte de samme forudsætninger, som regeringen har valgt at bruge, og så ville stort set alle danskere have en skatteprocent på maksimum 42, samtidig med at det ville sikre et øget beskæftigelsesudbud på ca. 60.000 personer.
Men regeringen har valgt at gå en anden vej, og det beklager vi utrolig meget.
Vi synes, det er et meget, meget dårligt udtryk for borgerlig politik, man har valgt at bruge her.
Det er en meget, meget dårlig måde - man kan udtrykke det sådan, at den simpelt hen ikke sikrer, at 2010-målsætningen kan overholdes.
Det er problemet for Det Radikale Venstre på nuværende tidspunkt, og vi efterlyser konstant og vil blive ved med at efterlyse, at regeringen kommer med nogle bud på, hvordan i alverden vi skal få løst problemet.
Som jeg også sagde i min tidligere ordførertale, er det vores indstilling, at vi kommer, hver gang regeringen har lyst til at kalde på os for at diskutere behovet for nødvendige strukturændringer, og vi kommer med det klare formål at undgå, at vi bringer os selv i den situation, at der skal ske nogle markante nedskæringer i den offentlige sektor.